Sťažnosti proti Slovenskej republike 
prejednávané zmluvnými orgánmi OSN na ochranu ľudských práv

	Slovenská republika je zmluvnou stranou základných dohovorov OSN upravujúcich problematiku ľudských práv. Slovenská republika uznala príslušnosť štyroch výborov OSN prijímať a posudzovať sťažnosti jednotlivcov, skupín jednotlivcov alebo mimovládnych organizácií, ktorými namietajú porušenie práv zakotvených v dohovoroch zo strany SR.

Tento materiál je predkladaný na základe uznesenia vlády SR č. 525/2004 zo dňa 2. júna 2004 ako druhý v poradí. Prvý materiál informoval o vývoji sťažností podaných proti Slovenskej republike v období do augusta 2004. Vláda ho vzala na vedomie na zasadnutí 8. septembra 2004. Aktuálny materiál informuje o vývoji sťažností podaných proti Slovenskej republike v období od 30. augusta 2004. 

V tejto súvislosti možno vývoj konštatovať iba v prípade Ľuboslava Rigová v. SR (sťažnosť č. 31/2003) pred Výborom OSN na odstránenie rasovej diskriminácie. V kauze Dušan Šoltés v. SR (sťažnosť č. 1034/2001) pred Výborom OSN pre ľudské práva vývoj nenastal.

1. Sťažnosti prejednávané Výborom OSN pre ľudské práva

Dušan Šoltés v. Slovenská republika (sťažnosť č. 1034/2001)

Dňa 17. júla 2000 pán Dušan Šoltés podal oznámenie proti Českej republike a čiastočne i proti Slovenskej republike (ako jednému z nástupníckych štátov ČSFR). V sťažnosti namietal porušenie článkov 2, 14 a 26 paktu (právo na spravodlivý súdny proces, rovnosť pred zákonom, zákaz diskriminácie), ku ktorých porušeniu došlo v súdnych konaniach vedených na vnútroštátnej úrovni v Českej republike.

Výbor OSN pre ľudské práva zatiaľ nevydal rozhodnutie o prijateľnosti sťažnosti.

2. Sťažnosti prejednávané Výborom OSN na odstránenie rasovej diskriminácie

Ľuboslava Rigová v. Slovenská republika (sťažnosť č. 31/2003)

Sťažovateľka Ľuboslava Rigová a ďalších 26 občanov SR namietali porušenie článku 2 ods. 1 písm. a), c), a d), článku 4 písm. a), článku 5 písm. e) bod iii) a článku 6 dohovoru. K porušeniu uvedených článkov malo dôjsť tým, že Mestské zastupiteľstvo Dobšinej na základe petície obyvateľov mesta zrušilo svoje uznesenie, ktorým bola schválená koncepcia výstavby nízkorozpočtových bytov  a novým uznesením poverilo komisie Mestského zastupiteľstva vypracovať návrhy na „riešenie existencie neprispôsobivých obyvateľov v meste Dobšiná“. 

Uznesením č. 1100/2003 z 19. novembra 2003 vláda SR prijala stanovisko k prijateľnosti sťažnosti, ktoré bolo postúpené výboru. Výbor vyhlásil sťažnosť za prijateľnú dňa 27. februára 2004 a vyžiadal si stanovisko k podstate sťažnosti. 

Ministerstvo zahraničných vecí SR v spolupráci s vecne zainteresovanými rezortmi a v spolupráci s Generálnou prokuratúrou SR a samosprávnymi orgánmi mesta Dobšiná vypracovalo stanovisko, ktoré vláda schválila na svojom rokovaní dňa 2. júna 2004 – uznesenie č. 525/2004.

Výbor na zasadnutí dňa 7. marca 2005 prijal nález, v ktorom konštatoval, že vydaním druhého uznesenia Mestského zastupiteľstva v Dobšinej došlo k činu rasovej diskriminácie, a teda, že Slovenská republika porušila článok 2 ods. 1 písm. a) dohovoru („každý zmluvný štát sa zaväzuje, že nebude vykonávať rasovú diskrimináciu proti osobám, skupinám osôb alebo inštitúciám a že zabezpečí, aby všetky verejné orgány a inštitúcie - celoštátne aj miestne - konali v súlade s týmto záväzkom“ – išlo o najzávažnejší bod oznámenia sťažovateľov). Výbor ďalej dospel k záveru, že Slovenská republika porušila svoj záväzok podľa článku 6 dohovoru, podľa ktorého „zmluvné štáty zabezpečia prostredníctvom príslušných vnútroštátnych súdov a iných štátnych orgánov všetkým osobám podliehajúcim ich jurisdikcii účinnú ochranu pred všetkými činmi rasovej diskriminácie, ktoré v rozpore s týmto dohovorom porušujú ich ľudské práva a základné slobody, ako aj právo žiadať na týchto súdoch spravodlivú a primeranú náhradu za akúkoľvek škodu, ktorú v dôsledku takej diskriminácie utrpeli“. Napokon výbor konštatoval, že Slovenská republika porušila článok 5 písm. e) bod iii) dohovoru („zmluvné štáty sa zaväzujú, že zakážu a odstránia rasovú diskrimináciu vo všetkých jej formách a že zaručia právo každého na rovnosť pred zákonom bez rozlišovania podľa rasy, farby pleti, národnostného alebo etnického pôvodu, najmä potom pri používaní práva na bývanie). Výbor zároveň požiadal o informáciu o vykonaných opatreniach a širokú publicitu nálezu.

Ministerstvo zahraničných vecí SR vypracovalo vyjadrenie k nálezu výboru obsahujúce informáciu o prijatých a vykonaných opatreniach v súvislosti s nálezom a dňa 7. 6. 2005 ho postúpilo výboru. Zároveň zabezpečilo distribúciu nálezu všetkým relevantným vládnym inštitúciám a štátnym orgánom, orgánom územnej samosprávy ako i Slovenskému národnému stredisku pre ľudské práva.

S cieľom zosúladiť súčasný stav s ustanoveniami dohovoru, Mestské zastupiteľstvo v Dobšinej uznesením z 26. apríla 2005 zrušilo predchádzajúce uznesenia týkajúce sa koncepcie výstavby nízkoštandardného bývania. Poslanci Mestského zastupiteľstva v Dobšinej sa uzniesli, že mestské zastupiteľstvo sa bude v budúcnosti zaoberať návrhmi týkajúcimi sa plánov nízkoštandardného bývania. Kroky Mestského zastupiteľstva v Dobšinej potvrdzujú skutočnosť, že boli akceptované závery výboru. Mestské zastupiteľstvo v Dobšinej uznalo, že jej predchádzajúce uznesenia neboli v súlade s horeuvedenými článkami dohovoru. V súčasnosti na základe podnetu mimovládnej organizácie „Liga aktivistov pre ľudské práva“ prebieha vyšetrovanie vo veci podozrenia z trestného činu podnecovania k národnostnej, rasovej a etnickej nenávisti.

Z uvedeného vyplýva, že Slovenská republika sa stotožnila s nálezom výboru a vykonala jeho obsah. 

3. Sťažnosti prejednávané Výborom OSN proti mučeniu

Na Výbor OSN proti mučeniu dosiaľ nebola podaná žiadna sťažnosť proti Slovenskej republike.

4. Sťažnosti prejednávané Výborom OSN na odstránenie diskriminácie žien

Na Výbor OSN na odstránenie diskriminácie žien dosiaľ nebola podaná žiadna sťažnosť proti Slovenskej republike.

Príloha materiálu sumarizuje priebeh a výsledky vo všetkých sťažnostiach podaných proti Slovenskej republike.

	Z doterajších ôsmich sťažností proti SR bolo v siedmich prípadoch posudzovanie uzavreté, z čoho tri sťažnosti boli vyhlásené za neprijateľné, v jednom prípade výbor nekonštatoval porušenie práv a v troch prípadoch výbor konštatoval porušenie práv sťažovateľov Slovenskou republikou. Jeden prípad nebol zatiaľ rozhodnutý.